**Az előterjesztést megtárgyalta:**

- Jogi és Társadalmi Kapcsolatok Bizottsága

**E L Ő T E R J E S Z T É S**

**Szombathely Megyei Jogú Város Közgyűlése**

**2017. február 2-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 23. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba lépett jogszabályokról, melyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, melynek eredményeiről az alábbiakban tájékoztatom a Tisztelt Közgyűlést:

A **Jogi, Képviselői és Hatósági Osztály** vezetője az alábbi tájékoztatást adta az osztály munkájáról és az osztály munkáját érintő jogszabályi változásokról:

Az előző Közgyűlés óta eltelt időszakban kihirdetésre került, az osztály munkáját érintő jogszabályok az alábbiak:

Kihirdetésre került az általános közigazgatási rendtartásról szóló 2016. évi CL. törvény (Ákr.), amely 2018. január 1. napján lép hatályba. Ezzel egyidejűleg a 2004. évi CXL. törvény (Ket.) hatályon kívül kerül.

A jogalkotó álláspontja szerint „a felgyorsult társadalmi és technológiai fejlődés miatt a Ket. nem tudott a hatósági eljárások kiérlelődött törvényi alapjává válni, mert 10 év alatt szinte minden rendelkezése módosult, némelyik többször is, szövege egyre bővült, ugyanakkor a koherenciája meggyengült, (pl. törvénybe nem való ügyviteli jellegű előírások is kerültek bele). Ezzel párhuzamosan egyre több eljárás kikerült a Ket. hatálya alól, gyakorlattá vált az ún. „mögöttes” jogszabályként való alkalmazása, ami megkérdőjelezte a Ket. átfogóan általános jellegét. Emellett a közigazgatási szervezetrendszer átalakításának folyamata is szükségszerűen érintette az eljárási szabályokat”. Mindezek miatt a jogalkotó új szemléletű törvényben vonja le a Ket. tíz éves hatályosulásának tapasztalatait.

Szintén jelentős változást jelent majd a polgári perrendtartásról szóló 2016. évi CXXX. törvény, amely szintén 2018. január 1. napján fog hatályba lépni, és egyidejűleg a régi, 1952. évi III. törvény hatályon kívül kerül.

Az Országos Statisztikai Adatgyűjtési Program adatgyűjtéseiről és adatátvételeiről szóló 288/2009. (XII. 15.) Korm. rendelet módosításáról szóló 377/2016. (XI.30.) Korm. rendelet az összes mellékletet (az adatgyűjtéseket és adatátvételekre vonatkozó táblákat) újraszabályozta, 2017. január 1. napjától ezek figyelembevételével kell a statisztikai adatszolgáltatásokat teljesíteni.

Megjelent a 34/2016. (XI. 30.) EMMI rendelet az elektronikus formában tárolt iratok közlevéltári átvételének eljárásrendjéről és műszaki követelményeiről, amely részletesen szabályozza a levéltári átvétel feltételeit és eljárási rendjét.

A levéltári átvétel történhet:

a) iratkezelési szoftverből;

b) adatbázisból;

c) fájlrendszerből;

d) elektronikus iratok összetartozó gyűjteményéből.

A levéltári átvétel típusai:

a) tanúsított iratkezelési szoftverből történő átvétel;

b) nem tanúsított iratkezelési szoftverből történő átvétel iktatási iratnyilvántartással;

c) nem tanúsított iratkezelési szoftverből történő átvétel nem iktatási típusú iratnyilvántartással, iratszintű metaadatokkal;

d) átvétel nem iratszintű metaadatokkal.

Az egyes központi hivatalok és költségvetési szervi formában működő minisztériumi háttérintézmények felülvizsgálatával összefüggő jogutódlásáról, valamint egyes közfeladatok átvételéről szóló 378/2016. (XII. 2.) Korm. rendelet alapján számos költségvetési szerv és központi hivatal került megszüntetésre és átalakításra, amely a Polgármesteri Hivatal munkáját közvetlenül ugyan nem befolyásolja, azonban több szervvel szerződéses vagy más kapcsolatban állunk. A teljesség igénye nélkül megszűnt többek között a Közigazgatási és Elektronikus Közszolgáltatások Központi Hivatala (jogutód: Belügyminisztérium), az Igazságügyi Hivatal (jogutód: Igazságügyi Minisztérium), a Nemzeti Fogyasztóvédelmi Hatóság (jogutód: NFM), a Nemzeti Közlekedési Hatóság (jogutód: NFM), a Forster Gyula Nemzeti Örökségvédelmi és Vagyongazdálkodási Központ (feladatait szétosztották), átalakításra került az Országos Egészségbiztosítási Pénztár (új neve: Nemzeti Egészségbiztosítási Alapkezelő).

A polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról szóló 146/1993. (X. 26.) Korm. rendelet módosítását is tartalmazó 379/2016. (XII.2.) Korm. rendelet értelmében a polgár a róla nyilvántartott adatok kiadására vonatkozó korlátozó nyilatkozatát és annak visszavonását a kijelölt kormányhivatalnál elektronikus úton, valamint a választási eljárásról szóló 2013. évi XXXVI. törvény 89. § (2) bekezdése alapján írásban vagy elektronikus úton a helyi választási irodaként eljáró jegyzőnél is előterjesztheti.

A fenti Kormányrendelet módosította a parlagfű elleni közérdekű védekezés végrehajtásának, valamint az állami, illetve a közérdekű védekezés költségei megállapításának és igénylésének részletes szabályairól szóló 221/2008. (VIII. 30.) Korm. rendeletet: „A közérdekű védekezés költségeként a növény- és talajvédelmi hatóságnál, illetve a jegyzőnél felmerült vállalkozói díj számolható el. A közérdekű védekezést elrendelő hatóság a földhasználó által befizetett, illetve az adóhatóság által behajtott és a közérdekű védekezést elrendelő hatóságnak továbbított összeget a beérkezéstől számított nyolc napon belül visszatéríti az előirányzatba. A jegyző a befizetett, illetve továbbított összeget a növény- és talajvédelmi hatóságon keresztül téríti vissza az előirányzatba.”

A telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól szóló 57/2013. (II. 27.) Korm. rendelet módosítása alapján a honvédelmi és katonai célú ingatlanon végzett ipari tevékenység esetében a jegyzőnek a telepengedély tárgyában hozott határozatot nem kell közölnie a munkavédelmi hatósággal.

A közigazgatási bürokráciacsökkentést érintő egyes törvények módosításáról szóló 2016. évi CXXVII. törvény módosította többek között az egyes állami tulajdonban lévő vagyontárgyak önkormányzatok tulajdonába adásáról szóló 1991. évi XXXIII. törvény 54. §-át, amely kimondja, hogy „a helyi önkormányzat állammal szemben támasztott, e törvény szerinti tulajdoni igényének érvényesítése során 2017. január 1-jét követően a tulajdoni igény keletkezésének időpontjától függetlenül kizárólag a bíróság jogosult eljárni.” Magyarország helyi önkormányzatairól szóló 2011. évi CLXXXIX. törvény 110/A. §-a alapján 2014. január 1-jétől eljárás lefolytatására hatáskörrel a bíróság rendelkezik, emiatt szükséges volt a két jogszabály közötti összhang megteremtése. A szabályozás kiküszöböli a hatáskörrel kapcsolatos jogértelmezési anomáliát arra vonatkozóan, hogy mikor kell a fővárosi és megyei kormányhivataloknak eljárni, és mely esetben a bíróságnak.

A fenti jogszabály módosította az anyakönyvi eljárásról szóló 2010. évi I. törvényt is. A Ptk. 4:7. § (3) bekezdése alapján a közeli halállal fenyegető állapot esetén a házasulók nyilatkozata a házasságkötés összes jogi feltételének igazolását pótolja, és a házasságot a bejelentés után nyomban meg lehet kötni. Az új szabályozás erre tekintettel megengedi, hogy munkaszüneti napon közeli halállal fenyegető állapot esetén házasságot lehessen kötni, illetve bejegyzett élettársi kapcsolatot lehessen létesíteni.

Egy joghézag kitöltése érdekében a norma kiegészíti a szabályozást és pontosan megnevezi, hogy a nemzetiségi utónévkönyvben nem szereplő nemzetiségi utónév használata érdekében a kérelmet ki továbbítja állásfoglalás érdekében az országos nemzetiségi önkormányzathoz.

Az anyakönyvi eljárásról szóló 2010. évi I. törvény (a továbbiakban: At.) módosítása eredményeként a névváltoztatási és hazai anyakönyvezési ügyekben eljáró szerv - amennyiben irattári kapacitás hiányában arról az iratok állagmegóvása, a maradandó értékű állományok teljes körű védelmének megfelelő biztosítása nélkül gondoskodni nem tudna - a nála lévő iratanyag tárolására csak meghatározott ideig lesz köteles.

Az Országgyűlés a Magyarország 2017. évi központi költségvetésének megalapozásáról szóló 2016. évi LXVII. törvényben döntött a temetkezésre vonatkozó szabályok módosításáról. A módosítás kiemelt oka, hogy az egészségügyi intézmények terhei csökkenjenek, a halálozással kapcsolatos ügyintézés miatt ne vegye el az egészségügyi intézmény kapacitásait és a halálozással kapcsolatos ügyintézés elsősorban azt a szolgáltatót terhelje, amely erre a célra működik. Ennek keretében az anyakönyvi eljárás az egészségügyi iratként létrejövő halottvizsgálati bizonyítvány beérkezésével megkezdődik, az eltemettető vagy a szolgáltató 5 napon belül köteles az anyakönyvvezetőnél megjelenni és az egyéb, az anyakönyvezés befejezéséhez és a statisztikai adatlaphoz szükséges adatokat átadni. Ennek hiányában - a hatályos szabályozáshoz hasonlóan - az anyakönyvvezető a rendelkezésére álló adatok alapján fejezi be az anyakönyvezést.

A módosítás szól arról is, hogy szülők már a születés bejelentése során nyilatkozhatnak a gyermek névviseléséről, nincs szükség arra, hogy utólag, újabb eljárás keretében az anyakönyvvezetőnél kérelmezzenek gyermekük részére az utónévnek megfelelő nemzetiségi utónevet, a nemzetiségi nyelv szabályainak megfelelő családi nevet vagy a név nemzetiségi nyelven történő anyakönyvezését.

A 2016. évi CXLIX. törvény módosította a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvényt. A jogszerű földhasználók köre kibővítésre kerül a Nemzeti Földalapkezelő Szervezet által kötött megbízási szerződéssel, továbbá az ingatlan-nyilvántartásba bejegyzett vagyonkezelő jogutódjaként működő költségvetési szervvel. Kiegészült a jogszabály azzal, hogy igazolható a jogszerű földhasználat a jegyző által a kérelem benyújtására nyitva álló határidő alatt kiállított és az adott terület használatának tényét igazoló hatósági bizonyítvánnyal.

2017. március 1. napján lépnek a hatályba a civil szervezetek és a cégek nyilvántartásával összefüggő eljárások módosításáról és gyorsításáról szóló 2016. évi CLXXIX. törvény egyes rendelkezései, melyek a civil szervezetek bírósági beadványaival, a bíróság döntéseivel szembeni jogorvoslattal, az alapítványok jogutód nélküli megszűnését eredményező ok megállapítására irányuló polgári nemperes eljárással, valamint a civil szervezetek egyszerűsített törlési eljárásával kapcsolatos eljárási jellegű módosításokat tartalmaznak.

2017. január 1. napján lépett hatályba az egységes elektronikus ügyintézési rendszer kialakításával összefüggésben egyes kormányrendeletek módosításáról szóló 477/2016. (XII.27.) Korm. rendelet. E jogszabály elektronikus ügyintézésre vonatkozó szabályokkal egészítette ki a jegyző hatáskörébe tartozó birtokvédelmi eljárásról szóló 17/2015. (II. 16.) Korm. rendeletet. Ennek következtében a birtokvédelmet kérő kérelmét elektronikus formában is benyújthatja. A jegyző a kérelmet és a csatolt bizonyítékokat saját kézbesítője útján vagy személyesen átadott iratként kézbesíti, illetve elektronikusan vagy postai úton hivatalos iratként küldi meg az ellenérdekű félnek. Az eljárásban született határozat közlésére ugyancsak vonatkozik az elektronikus közlés lehetősége.

A 477/2016. (XII.27.) Korm. rendelet módosította a jegyző társasházak feletti törvényességi felügyeletének eljárási szabályairól szóló 155/2015. (VI. 25.) Korm. rendeletet is. A módosítás értelmében a jegyző felhívását elektronikusan is közölheti a társasház közös képviselőjével.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját a vonatkozó belső utasításoknak megfelelően. A 2016.11.01.-2016.12.31. közötti időszakban 364 szerződés jogi kontrolljára került sor, az alábbi havi bontásban:

2016.11.01.-2016.11.30.: 240 szerződés;

2016.12.01.-2016.12.31.: 124 szerződés.

Az Iroda nyilvántartja a hatályos rendeleteket, gondoskodik azok kihirdetéséről. A 2016. december 15-i Közgyűlésen elfogadott rendeletek az alábbi időpontokban kerültek kihirdetésre:

2016. december 20. napján kihirdetésre kerültek:

* Szombathely Megyei Jogú Város Önkormányzata Közgyűlésének **26/2016. (XII.20.)** önkormányzati rendelete Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendelet módosításáról;
* Szombathely Megyei Jogú Város Önkormányzata Közgyűlésének **27/2016. (XII.20.)** önkormányzati rendelete az önkormányzat 2016. évi költségvetéséről szóló 5/2016. (III.1.) önkormányzati rendelet módosításáról;
* Szombathely Megyei Jogú Város Önkormányzata Közgyűlésének **28/2016. (XII.20.)** önkormányzati rendelete az önkormányzat 2017. évi átmeneti gazdálkodásáról;
* Szombathely Megyei Jogú Város Önkormányzata Közgyűlésének **29/2016. (XII.20.)** önkormányzati rendelete a helyi adókról szóló 38/2011. (XII.19.) önkormányzati rendelet módosításáról;
* Szombathely Megyei Jogú Város Önkormányzata Közgyűlésének **31/2016. (XII.20.)** önkormányzati rendelete a Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet módosításáról.

2016. december 21. napján kihirdetésre került:

* Szombathely Megyei Jogú Város Önkormányzata Közgyűlésének **30/2016. (XII.21.)** önkormányzati rendelete a Szombathely város egészségügyi alapellátási körzeteiről szóló 14/2002. (VI.20.) önkormányzati rendelet módosításáról.

A rendeleteket a jogszabályi előírásoknak megfelelően megküldtük a Vas Megyei Kormányhivatalnak, illetve gondoskodtunk a rendeleteknek a www.szombathely.hu honlapra és a Nemzeti Jogszabálytárba történő feltöltéséről.

Továbbá a lakosság értesítése a rendeletek kihirdetéséről az önkormányzati hetilap és a Városi TV útján megtörtént.

A 2016. december 15-i Közgyűlésen hozott normatív határozatok, valamint az ülések jegyzőkönyvei is megküldésre, illetve a honlapra feltöltésre kerültek.

Magyarország helyi önkormányzatairól szóló 2011. évi CLXXXIX. törvény (Mötv.) 32. § (2) bekezdés k) pontja alapján az önkormányzati képviselő évente legalább egy alkalommal tájékoztatást nyújt a választópolgároknak a képviselői tevékenységéről. A **Képviselői Iroda** összegyűjtötte az önkormányzati képviselők tájékoztatását, és azt a törvénynek megfelelően elérhetővé tette Szombathely Megyei Jogú Város hivatalos honlapján, illetve a Polgármesteri Hivatal hirdetőtábláján.

Az osztály elkészítette a Polgármesteri Hivatal 2016.11.01.-2016.12.31. közötti időszakra vonatkozó ügyiratforgalmi statisztikáját:

|  |  |  |  |
| --- | --- | --- | --- |
| **Az iktatott ügyiratok száma a 2016. 11.01 – 12.31. időszakban** | | | |
|  |  |  |  |
| **Ágazat** | **Főszám** | **Gyűjtőív** | **Alszám** |
|  |  |  |  |

|  |  |  |  |
| --- | --- | --- | --- |
| **A) PÉNZÜGYEK** | **1699** | **0** | **5219** |
| A.1. Adóigazgatási ügyek | 1699 | 0 | 5219 |
| **B) EGÉSZSÉGÜGYI IGAZGATÁS** | **5** | **0** | **79** |
| **C) SZOCIÁLIS IGAZGATÁS** | **652** | **0** | **3946** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **386** | **0** | **2647** |
|  |  |  |
| E.1. Környezet- és természetvédelem | 16 | 0 | 122 |
| E.2. Építésügyek, településrendezés, területrendezés | 46 | 0 | 770 |
|  |  |  |
| E.3 Építésügy | 288 | 0 | 1451 |
| E.4 Kommunális ügyek | 36 | 0 | 304 |
| **F) KÖZLEKEDÉS ÉS HÍRKÖZLÉSI IGAZGATÁS** | **312** | **0** | **1797** |
| **G) VÍZÜGYI IGAZGATÁS** | **7** | **0** | **25** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **478** | **0** | **3426** |
|  |  |  |
| H.1. Anyakönyvi és állampolgársági ügyek | 150 | 0 | 678 |
| H.2. Okmányirodák feladatkörébe utalt ügyek, a polgárok személyi adatainak, lakcímének nyilvántartásával kapcsolatos ügyek | 0 | 0 | 220 |
|  |  |  |
| H.3. A Választásokkal kapcsolatos ügyek | 0 | 0 | 4 |
| H.7. Igazságügyi igazgatás | 10 | 0 | 121 |
| H.8. Egyéb igazgatási ügyek | 318 | 0 | 2403 |
| **I) LAKÁSÜGYEK** | **115** | **0** | **2071** |
| **J) GYERMEKVÉDELMI ÉS GYÁMÜGYI IGAZGATÁS** | **42** | **0** | **1445** |
| **K) IPARI IGAZGATÁS** | **9** | **0** | **64** |
| **L) KERESKEDELMI IGAZGATÁS, TURISZTIKA** | **77** | **0** | **379** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **16** | **0** | **420** |
|  |  |  |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **61** | **0** | **181** |
| **R) SPORTÜGYEK** | **5** | **0** | **56** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **216** | **0** | **4812** |
|  |  |  |
| U.1. Képviselő-testület iratai | 5 | 0 | 80 |
| U.2. Kisebbségi önkormányzat iratai | 0 | 0 | 21 |
| U.3. Szervezet, működés | 93 | 0 | 1214 |
| U.4. Iratkezelés, ügyvitel | 4 | 0 | 13 |
| U.5. Személyzeti, bér- és munkaügyek | 3 | 0 | 637 |
| U.6. Pénz- és vagyonkezelés | 111 | 0 | 2847 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **0** | **0** | **22** |
|  |  |  |
| X.1. Honvédelmi igazgatás | 0 | 0 | 9 |
| X.2. Polgári védelmi, katasztrófavédelmi igazgatás | 0 | 0 | 13 |
|  |  |  |
| **Összesen:** | **4080** | **0** | **26589** |

Az **Általános Hatósági Irodához** tartozó Ügyfélszolgálat munkájáról az alábbiakban számolok be. A 2016.11.01.-2016.12.31. közötti időszakban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Hó-  nap | Általá-nos inform. | Szociá-lis ügyek | Lakás-ügyek | Adó-ügyek | Kom-mun. ügyek | Keres-ked.-i ügyek | Kiskert szerz. | Erzsébet utalvány | Szent Márton kártya |
| nov. | 718 | 928 | 1195 | 262 | 76 | 227 | 25 | 54 | 28 |
| dec. | 573 | 623 | 358 | 207 | 44 | 234 | 17 | 0 | 19 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ennek számadata az alábbiak szerint alakult 2016.11.01.-2016.12.31. közötti időszakban:

|  |  |  |
| --- | --- | --- |
| Hónap | e-mail | telefon |
| november | 437 | 147 |
| december | 374 | 122 |

A **Közgazdasági és Adó Osztály** vezetője az alábbi tájékoztatást adta az osztály munkáját érintő jogszabályi változásokról és az osztály munkájáról:

Az adóhatóság feladatait érintő jelentős jogszabályi változások: az adózás rendjéről szóló 2003. évi XCII. törvény (a továbbiakban: Art.) önkormányzati adóhatóságot is érintő, 2017. január 1. napján hatályba lépett módosítása értelmében az adóhatóság az adókötelezettségek teljesítésével összefüggő kockázatok azonosítása, valamint az azonosított kockázatok fennállásának kizárása vagy megállapítása érdekében kockázatelemzést végez. A kockázatelemzés során az adóhatóság az adózó által benyújtott bevallások; adatszolgáltatások; adóhatósági nyilvántartások; az adózónál, jogelődjénél, kapcsolt vállalkozásainál és a vele szerződéses kapcsolatban állt vagy álló adózónál korábban végzett ellenőrzések és egyéb helyszíni cselekmények során szerzett tapasztalatok, továbbá bíróságtól, más hatóságtól, más adózóktól származó adatok, nyilvánosan elérhető adatok összevetését és kiértékelését végzi el. Ha a kockázatelemzési eljárás során feltárt hibák az adózó által javíthatók, akkor az adóhatóság a feltárt kockázat megszüntetése érdekében támogató eljárást indít. A támogató eljárás keretében az adóhatóság felszólítja az adózót önellenőrzésre, illetve kapcsolatfelvételt kezdeményez a feltárt hibák, hiányosságok adóhatóság szakmai támogatásával történő orvoslása érdekében. A támogató eljárásban való részvétel önkéntes, célja a jogszerű állapot helyreállítása az adózó részvételével. A támogató eljárás eredménytelensége esetén az adóhatóság elrendelheti az adózó ellenőrzését. [Art. 90/A. §]

2017. január 01-jétől az adó-végrehajtási tevékenységet érintő változás, (Art. 216/A. §), hogy a kormányhivatalok vagy járási hivatalaik részéről az önkormányzati adóhatóságokhoz adók módjára behajtandó köztartozások végrehajtása céljából átjelentett ügyekben – függetlenül az alapügy keletkezésének időpontjától – az állami adóhatóság jár el mind magánszemély, mind jogi személy adósok esetében.

A fenti rendelkezés által érintett eljárások köréből a megelőlegezett gyermektartási díj behajtásával kapcsolatos ügyekben a szükséges kimutatásokat elkészítettük és 2017. január 08-ig megküldtük a kimutató kormányhivatalok részére. A további ügyek feldolgozását és az állami adóhatóság részére történő átadását folyamatosan végezzük, amelynek befejezése 2017. január 31-ig várhatóan megtörténik.

A társasági adóelőleg kiegészítésére kötelezett vállalkozónak az iparűzési adóelőleget a várható éves fizetendő adó összegére az adóév december 20. napjáig kell kiegészítenie. A 2016. december 20. napi határidőre tekintettel 850 adóalany teljesítette adóbevallási, továbbá adófizetési kötelezettségét.

A kisadózó vállalkozások tételes adója (KATA) hatálya alá tartozó adóalanyok, akik az iparűzési adóban az egyszerűsített, tételes adóalap-megállapítást választották és adóalap-mentességet, adókedvezményt, adócsökkentést kívánnak érvényesíteni a 2016. évi bevallási kötelezettségüket 2017. január 16. napjáig teljesítik.

A 2017. január 1. napjától Kata alanyokká váló adózók, akik az iparűzési adóban az egyszerűsített, tételes adóalap-megállapítást választanák, a bejelentést 2017. február 15. napjáig tehetik meg. A késedelmes bejelentés jogvesztő hatályú.

A 2016. év végi zárást, és az abból történő adatszolgáltatást a Magyar Államkincstár részére adóhatóságunk 2017. január 25. napjáig teljesíti.

|  |  |  |  |
| --- | --- | --- | --- |
| **KIMUTATÁS A 2016. DECEMBER 31-IG BEFOLYT ADÓBEVÉTELEKRŐL** | | | |
|  |  |  |  |
| Számlák megnevezése | 2016. évi előirányzat | 2016. december 31-ig befolyt | Teljesítés az éves előirányzat %-ban |
| iparűzési adó | 7 580 000 eFt | 7 854 335 eFt | 103,62% |
| építményadó | 1 220 000 eFt | 1 233 097 eFt | 101,07% |
| gépjárműadó | 237 000 eFt | 251 551 eFt | 106,13% |

A befolyt tételek a végrehajtással beszedett összegekkel együtt értendők. Megállapítható, hogy mindhárom főbb adónemben túlteljesítés történt.

Az **Egészségügyi és Közszolgálati Osztály** vezetője a Lakás és Szociális Iroda munkájáról az alábbi tájékoztatást adta:

**Lakás és Szociális Iroda** munkatársai gondoskodtak az Erzsébet utalványok kiosztásáról: a gyermekek védelméről és a gyámügyi igazgatásról szóló 1997. évi törvény 20/A. §-a alapján az a gyermek, fiatal felnőtt, akinek rendszeres gyermekvédelmi jogosultsága a tárgyév augusztus 1., illetve november 1. napján fennáll, természetbeni támogatásra jogosult, fogyasztásra kész étel, ruházat, valamint tanszer vásárlására felhasználható Erzsébet utalvány formájában.

Szombathelyen 2016. augusztus 1-jén 1195 fő rendszeres gyermekvédelmi kedvezményre jogosult gyermek volt, részükre - az előzetesen kiküldött értesítésben megjelölt napokon -, 2016. augusztus 22-től augusztus 30-ig a földszinti ügyfélszolgálaton került sor az utalványok átadására. 2016. november 1-jén 1154 fő rendszeres gyermekvédelmi kedvezményre jogosult gyermek volt, részükre 2016. november 28-tól december 02-ig került sor az utalványok átadására.

Fenti törvény 21/C. §-a alapján a hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermekek, illetve Szombathely Megyei Jogú Város Önkormányzat Közgyűlésének 11/1993. (IV.1.) önkormányzati rendelete 13/C.§-a alapján a rendszeres gyermekvédelmi kedvezményben részesülő gyermekek jogosultak a szünidei gyermekétkeztetés ingyenes igénybevételére.

A tavaszi szünetben 55 gyermek törvényes képviselője kérte gyermeke részére az ebédet, a nyári szünetben 192 fő gyermek ebédelt ingyen, az őszi szünidőben összesen 240 fő gyermek vette igénybe, míg a téli szünidőben összesen 270 fő gyermek vette igénybe az ingyenes étkezést.

A fenti ellátásra jogosult gyermekek törvényes képviselőjét a Lakás és Szociális Iroda szociálpolitikai ügyintézői értesítették arról, hogy a 2016/2017. tanév évközi szüneteiben a gyermekek jogosultak a szünidei gyermekétkeztetés igénybevételére.

Ezzel egyidejűleg a Pálos Károly Szociális Szolgáltató Központ és Gyermekjóléti Szolgálatot tájékoztatása is megtörtént a jogosult gyermekekről.

A 2013. évi CLVIII. törvény alapján a rendszeres gyermekvédelmi kedvezmény és a települési támogatások esetében az ügyintézők rögzítést végeznek a pénzbeli és természetbeni ellátások országos nyilvántartási rendszerében (PTR) is.

Az irodán 2016. évben két alkalommal került sor önkormányzati bérlakások pályázati kiírására. Az első pályázatban (2016. április 1. napjától 2016. április 21. napjáig) 4 db helyreállítandó lakás került pályáztatásra, és bérbeadásra. A második pályázatban (2016. október 14. napjától 2016. november 7. napjáig) 4 db helyreállított lakás és 6 db helyreállítandó lakás pályáztatására került sor, a beérkezett 484 db pályázat elbírálását követően 10 db bérlakásra vonatkozó kijelölést készített el az iroda.

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – helyszíni környezettanulmányt végeznek.

Jelenleg az iroda 12 ügyintézője egymást váltva látja el az ügyfélszolgálaton történő munkavégzést. Az ügyfélszolgálaton a kérelmekhez tartozó nyomtatványok kiadása, kérelmek átvétele mellett mindig pontos és megfelelő tájékoztatást nyújtanak az ellátásokra való jogosultsági feltételekről.

A hatósági ügyekben a jogszabályban előírt ügyintézési határidőt az irodán sikerül betartani.

A **Köznevelési, Sport és Ifjúsági Iroda** sokrétű funkciójából fakadóan igen összetett tevékenységet folytat.

Az iroda közreműködik az önkormányzat rövid- és középtávú sport és oktatáspolitikai stratégiájának, koncepciójának, ifjúságpolitikájának kidolgozásában, rendeletek módosításában, a célkitűzések megvalósításában valamint az irodát érintő közneveléssel, sporttal, ifjúsági feladatokkal kapcsolatos előterjesztések előkészítésében; a döntések végrehajtásában, azok ellenőrzésében.

A közgyűlési döntés előkészítésében, valamint a kapcsolódó bizottságok kiszolgálásában (előkészítés és végrehajtás) folyamatos az iroda tevékenysége.

Közreműködik az oktatási, sport és ifjúsági feladatokat ellátó bizottság tekintetében az SZMSZ-ben meghatározott feladatok ellátásában. Az önkormányzati támogatások szerződéseivel kapcsolatos tevékenység is az iroda feladata. Ellenőrzi a közneveléshez, sporthoz, az ifjúsághoz kapcsolódó támogatási szerződésekhez benyújtott szakmai és pénzügyi beszámolókat a program és költségtervezet alapján.

Koordinálja a városi úszásoktatást, Kalandváros és a jégpálya használatát. Szervezi és biztosítja az általános iskolai tanulók nyári napközis ellátását, nyári és téli sport táborokat, a diáksport rendezvényeket, programokat.

Részt vesz a sporttal, egyesületi versenysporttal kapcsolatos feladatok előkészítésében, irányításában és szervezésében, valamint a nemzetközi sportkapcsolatok fejlesztésében, szervezésében. Javaslatot tesz a város rövid- és középtávú sport koncepciójának, valamint sport rendeletére. Figyelemmel kíséri a város területén működő sportszervezetek, tevékenységét. Figyelemmel kíséri a sport területét a sport törvényben meghatározottak szerint. Ellenőrzi a sportszervezetek, szakszövetségek részére adott önkormányzati támogatások felhasználását.

Előkészíti az óvodák és a GAMESZ magasabb vezetőinek megbízását, közreműködik a közalkalmazotti jogviszonyukkal összefüggő feladatok végrehajtásának előkészítésében, segíti munkájukat, nyilvántartja szabadságukat. Lefolytatja az óvodák és a GAMESZ magasabb vezetői vagyonnyilatkozati eljárását, gondoskodik a vagyonnyilatkozatok biztonságos megőrzéséről. Gondoskodik az óvodák törvényességi ellenőrzéséről és erről az osztályvezetőt tájékoztatja. Elrendeli az óvodai nevelésre kötelezett gyermek óvodakötelezettségének teljesítését. Közreműködik az óvodák költségvetési tervezetének összeállításában, a költségvetés felhasználásának ellenőrzésében. Szervezi és előkészíti az óvodai nevelésre vonatkozó feladat-ellátási megállapodásokat. Javaslatot tesz az óvodai és az önkormányzat által működtetett köznevelési intézmények hatékony működésére vonatkozóan, valamint kíséri az óvodák és az önkormányzat által működtetett köznevelési intézmények ingatlanjainak állapotát, kihasználtságát, költséghatékony működését.

Ösztönzi és segíti a diákönkormányzatok szabadidős programjainak megszervezését. Stratégiai terveket dolgoz ki az ifjúsági intézményhálózat korszerűsítésére és gazdaságos működtetésére. Figyelemmel kíséri a város köznevelési intézményeinek életét; az iskolai testnevelés és sport, a szabadidősport, a versenysport és utánpótlás-nevelés területét a köznevelési törvényben és a sport törvényben meghatározottak szerint.

Szervezi az általános iskolai tanulók nyári napközis ellátását, nyári és téli sport táborokat, a diáksport rendezvényeket, programokat.

Az **Egészségügyi, Kulturális és Koordinációs Iroda** tevékenysége a közgyűlési döntések előkészítésében, valamint a kapcsolódó bizottságok kiszolgálásában (előkészítés és végrehajtás) folyamatos. Az önkormányzati támogatások szerződéseivel kapcsolatos tevékenység is az iroda feladata. A 2015. február 15-től hatályos SZMSZ szerint az iroda látja a Szent Márton kártyával, a „Szombathely visszavár” ösztöndíjjal, valamint az „Aktív időskor Szombathelyen”, a „Szombathely, a Segítés Városa” elnevezésű önkormányzati programsorozattal kapcsolatos feladatokat is. 2016. évben az iroda koordinálta a Szent Márton Emlékév programsorozatával kapcsolatos feladatokat, illetve a „Kariatida” tanulmányi támogatással kapcsolatos teendőket is. A Szent Márton Emlékév programsorozat támogatásainak elszámolásai 2017. évre is áthúzódó feladatot jelentenek.

A **Belső Ellenőrzési Iroda** munkájáról az alábbi tájékoztatást adom:

A Belső Ellenőrzési Iroda tevékenységének keretét adó 2017. évi belső ellenőrzési, illetve felügyeleti ellenőrzési tervet Szombathely Megyei Jogú Város Közgyűlése 2016. decemberi ülésén fogadta el. Első feladatként az elfogadott tervek alapján  az önkormányzat által alapított és fenntartott intézmények iratkezelésének áttekintése valósul meg, amelynek célja: annak megállapítása, hogy az intézményeknél kialakított belső szabályozás megfelel-e a vonatkozó, a közfeladatot ellátó szervezetek iratkezeléséről szóló 335/2005. (XII. 29.) Korm. rendelet előírásainak, továbbá az intézményben folytatott iratkezelés (iktatás, érkeztetés, kiadmányozás) gyakorlata szabályszerű-e. A vizsgálat kiterjed a Szombathelyi Egészségügyi és Kulturális Intézmények Gazdasági Ellátó Szervezete, a Mesebolt Bábszínház, az Agora Szombathelyi Kulturális Központ, a Berzsenyi Dániel Megyei és Városi Könyvtár, a Savaria Szimfonikus Zenekar, a Szombathelyi Köznevelési GAMESZ, a Savaria Megyei Hatókörű Városi Múzeum, a Pálos Károly Szociális Szolgáltató Központ és Gyermekjóléti Szolgálat, a Szombathelyi Közterület–felügyelet, a Szombathelyi Egyesített Bölcsődei Intézmény és Családi Napközi és a Szombathelyi Városi Vásárcsarnok intézményekre. A folyamatban lévő ellenőrzésben az iroda minden munkatársa részt vesz.

A **Polgármesteri Kabinet** munkájáról az alábbi tájékoztatást adom:

Az osztály a tisztségviselők munkájából eredő koordinációs és protokolláris feladatokat lát el, feladata továbbá a tisztségviselői utasítások, feladat-meghatározások nyilvántartása, továbbítása a hivatal belső szervezeti egységei felé és azok számonkérése. Az osztály gondoskodik az előzőek mellett a város kommunikációjának szervezéséről, médiában való megjelenéséről, a város külkapcsolatait és testvérvárosi kapcsolatait ápolja, és egyben szervezi a tisztségviselők testvérvárosi látogatásait, valamint a városunkba érkező testvérvárosi és baráti városi delegációk programját.

A 2016. évben a Polgármesteri Kabinet aktív szervezője volt a nemzeti és városi nagyünnepségeknek, a Városi Jótékonysági Bálnak, illetve a város legnagyobb kulturális eseményeinek, a Savaria Történelmi Karneválnak, valamint Szent Márton születésének 1700. évfordulója alkalmából szervezett programsorozatnak és a Szent Márton Díjkiosztó Gálának.

Az **Informatikai, Minőségügyi és Gondnoksági Kabinet** feladatai közé tartozik az informatikai működtetés és fejlesztés, a Polgármesteri Hivatal komplex működtetése, költségvetés gazdálkodása, bérügyi feladatok ellátása.

Az elmúlt évben tovább folytatódott az irodai környezet felújítása a rendelkezésre álló költségvetési források tükrében. Ennek eredményeként 47 iroda felújítása, 16 iroda bútorzatának cseréje történt meg.

A Polgármesteri Hivatal épületgépészeti felújításai is folytatódtak, mely eredményeként az É-i oldalon megoldódott az irodák hűtés/fűtés rendszere. Megoldás született a Kossuth 7. épület fűtésrendszerére is, továbbá vendéglakás régi kazánrendszerének cseréjére is sor került.

A második emeleten szükségessé vált a tetőszigetelés javítása is.

Városháza udvarának átalakítását is megkezdődött az elmúlt évben, mely eredményeként a régi rámpa elbontása, a lépcső (pihenő és feljáró rész) átalakítása, az elbontott terület helyreállítása, az elbontott rámpa mögötti épület falsík helyreállítása, illetve külön megrendelés keretében a gazdasági bejárathoz illeszkedő rámpa kiépítése megtörtént.

Az idei év egyik fontos átalakítása a parkolóban a transzformátor állomás áthelyezése. Ezt az igényt már több évtizede próbálta a hivatal megoldani, azonban erre az elmúlt évben került sor. A parkoló kerítésének átalakítása a következő hetekben valósul majd meg az E-ON igényeinek figyelembe vételével.

Az önkormányzati intézmények hatékonyabb energiafelhasználásának, racionálisabb energiagazdálkodásának elősegítése érdekében a Terület- és Településfejlesztési Operatív Program keretében megjelent TOP 6.5.1-15 kódszámú, az „Önkormányzati épületek energetikai korszerűsítése” című pályázati felhívásra Szombathely Megyei Jogú Város Önkormányzata pályázatot nyújtott be. A szombathelyi Városháza épületének energetikai fejlesztésére vonatkozó, a „Városháza épületének felújítása” című támogatási kérelemben bruttó 630.503.659,-Ft összegű pályázati támogatást igényelt önkormányzatunk. A projekt szakmai-műszaki tartalma a választott önállóan támogatható és önállóan nem támogatható tevékenységek köréből tevődik össze. A felújítási munkák előkészítése érdekében az Önkormányzat saját forrást biztosított az engedélyes tervek elkészítésének munkáira, melynek utólagos elszámolása a pályázati forrásokból lehetséges. A tervező kiválasztására irányuló eljárás lezárult. A tervezési feladatok ellátására Szombathely Megyei Jogú Város Önkormányzata a Savaria Városfejlesztési Nonprofit Kft-vel 2016.10.19-én tervezési szerződést kötött. 2016. november 10-én Szombathely Megyei Jogú Város Polgármesteri Hivatala megkapta a Magyar Államkincstár Vas Megyei Igazgatóság vezetője levelét, amely szerint Önkormányzat 630.509.659 Ft összegű támogatásra jogosult. A projektfejlesztésre vonatkozóan támogatási szerződés megkötésére kerül sor.

Közbeszerzési eljárás keretében lezajlott Szombathely Megyei Jogú Város városi térfigyelő kamerarendszerének bővítése, átalakítása az alábbi helyszíneken:

* Szikla presszó,
* Szent Györgyi Albert Iskola,
* Domus Üzletközpont,
* Szent Márton – Vörösmarty u. kereszteződés,
* Batthyány-tér,
* Csónakázó-tó,
* Központi egység bővítés.

A helyszíneken összesen 20 db kamera került elhelyezésre.

A kiépült városi térfigyelő kamerarendszert a városi térinformatikai rendszer részeként is már meg lehet tekintetni, ugyanis elkészítette az osztály a rendszer térinformatikai alapú nyilvántartását is. A Bűnmegelőzési, Közbiztonsági és Közrendvédelmi Bizottság szakmai javaslatát figyelembe véve a térfigyelő kamerarendszer meglévő kamerapontjainak hangos bemondási lehetőségét a Szalézi tér, a Fő tér Császárkő és a Gayer park helyszíneken kialakították.

Az „Internet alapú városi hálózat” projekt keretében 2016. évben további intézmények lettek bevonva. A közbeszerzés keretében történt eljárás során a hálózati sávszélességeket a végpontokon jelentősen növeltük, így a legkisebb sávszélességű végponton is legalább 15 Mbit/sec letöltési sebességet tudunk biztosítani az intézmények számára. Az elkészült új hálózat felhasználásával egy új központi tároló üzembe helyezését tűztük ki célul, mely biztosítja a jövőben a 100 %-os önkormányzati tulajdonban lévő intézmények adatainak biztonságos tárolását, publikációját és mentését.

Az osztály ellátja a várost és az intézményeket érintő informatikai és infokommunikációs szakterület tekintetében a fejlesztési és üzemeltetési feladatok szakmai koordinációs feladatait.

Az intézmények vonatkozásában 2016-ban az alábbi fejlesztések valósultak meg.

* 18 óvoda oktatási informatikai eszközfejlesztésére biztosított a Közgyűlés 5.800.000 Ft-ot, melynek a felhasználásáról előzetes egyeztetéseket követően - a Szombathelyi Köznevelési GAMESZ közreműködésével - az adott óvoda döntött. A versenyeztetés szakmai koordinációs feladatait láttuk el.
* A szombathelyi óvodák közül 15 helyen megoldottuk a komplex számítógépes hálózatot kiépítését is.
* Szombathely Megyei Jogú Város Közgyűlésének Oktatási és Szociális Bizottsága 10/2015. (I.28) sz. határozata alapján 2016-ban 5 intézményben került informatikai oktatási labor kialakításra:
  + - Gothard Jenő Általános Iskola
    - Nyitra Utcai Általános Iskola
    - Szombathelyi Zrínyi Ilona Általános Iskola
    - Dési Huber István Általános Iskola
    - Szombathelyi Váci Mihály Általános Iskola és Alapfokú Művészeti Iskola.
* Az oktatási laborok mellett a Közgyűlés támogatta és költségvetési forrást is biztosított az intézmények mindennapi ügyviteli munkájának korszerűsének elindításához, mely keretében az alábbi intézményeknél történtek meg a fejlesztések:
  + - Szombathelyi Bartók Béla Zenei Alapfokú Művészeti Iskola,
    - Szombathely Bercsényi Miklós Általános Iskola,
    - Szombathelyi Derkovits Gyula Általános Iskola,
    - Horváth Boldizsár Kollégium,
    - Szombathelyi Kanizsai Dorottya Gimnázium,
    - Szombathelyi Nagy Lajos Gimnázium,
    - Szombathelyi Neumann János Általános Iskola,
    - Oladi Általános Iskola,
    - Paragvári Utcai Általános Iskola,
    - Aranyhíd Nevelési-Oktatási Integrációs Központ.

A nem oktatási intézmények közül a Közgyűlés által biztosított költségvetési forrás tükrében az alábbi intézményekben végeztünk el informatikai fejlesztéseket:

* + - Szombathelyi Egyesített Bölcsődei Intézmény és Családi Napközi,
    - Pálos Károly Szociális Szolgáltató Központ és Gyermekjóléti Szolgálat,
    - Szombathelyi Egészségügyi Alapellátó Intézet,
    - Berzsenyi Dániel Könyvtár,
    - Mesebolt Bábszínház,
    - Agora Szombathelyi Kulturális Központ,
    - Savaria Szimfonikus Zenekar,
    - Savaria Megyei Hatókörű Városi Múzeum.

Az általános iskolák, középiskolák és gimnáziumok TIOP-1.1.1-07/1-2008-0230 pályázatának fenntartási kötelezettsége 2016 lejárt, így 2017 évben a további működtetését már nem az Önkormányzatnak kell finanszírozni.

A háziorvosi és fogorvosi rendelőkben az alábbi helyszíneken megtörtént az informatikai hálózat Hotspot-tal történő bővítése:

* + - Szent Márton úti gyermekrendelő
    - Szent Márton úti felnőtt rendelő
    - Rumi úti felnőtt rendelő
    - Jáki úti felnőtt rendelő
    - Jáki úti gyermekrendelő
    - Kiskar úti felnőtt rendelő
    - Kiskar úti gyermekrendelő
    - Szűrcsapó úti felnőtt rendelő
    - Szűrcsapó úti gyermekrendelő
    - Deák Ferenc úti gyermekrendelő
    - Március 15. téri felnőtt háziorvosi, felnőtt fogorvosi rendelő
    - Március 15. téri gyerek fogorvosi rendelő

A minőségirányítási rendszer az elmúlt évekhez hasonlóan rendszerszinten működik a hivatalban és elősegíti a hivatal belső működését. 2016. november 30-án és december 1-jén Szombathely Megyei Jogú Város Polgármesteri Hivatala felülvizsgálati auditon vett részt annak megállapítása érdekében, hogy az irányítási rendszer megfelel-e a vonatkozó irányítási rendszerszabvány minden követelményének. A felülvizsgálati audit megállapította, hogy Szombathely Megyei Jogú Város Polgármesteri Hivatala megfelel az ISO 9001:2008 szabvány követelményeinek. A 2017. évben jelentős feladat az ISO 9001:2015 szabványra való áttérés a tanúsítvány érvényességének érdekében.

A **Városüzemeltetési Osztály** vezetője az alábbi tájékoztatást adta az osztály munkáját érintő főbb jogszabályi változásokról és az osztály tevékenységéről:

Az **Építési Iroda** munkáját meghatározó jogszabályi változások: az épített környezet alakításáról és védelméről szóló 1997. évi LXXVIII. törvény módosítása.

A 2016. december 19-én a Magyar Közlöny 209. számában megjelent az egyszerű bejelentés körének bővítésére és az építésügy területén érvényesítendő további bürokráciacsökkentésre vonatkozóan az épített környezet alakításáról és védelméről szóló 1997. évi LXXVIII. törvény módosításáról szóló 2016. évi CLXXIII. törvény (a továbbiakban: Étv. módosítása), amely 2017. január 1-jén lépett hatályba.

A törvény módosítása többek között kiterjed az egyszerű bejelentéshez kötött építési tevékenység körének kibővítésére, a hatósági ellenőrzés szabályainak módosítására, a kereskedelmi építmények engedélyezési eljárásában a másodfokú szakhatóság kijelölésére, valamint az energetikai tanúsítvány ellenőrzéséhez kapcsolódó szabályozás kiegészítésére.

***Az egyszerű bejelentéssel létesíthető: új lakóépület építése, meglévő lakóépület bővítése, kapcsolódó tereprendezés és támfalépítés.*** Az épített környezet alakításáról és védelméről szóló 1997. évi LXXVIII. törvény [(Étv.) módosítása](https://epitesijog.hu/fooldal/1974-2017ben-mar-a-lakoeplet-bvitese-es-atalakitasa-is-egyszer-bejelentes-alapjan-trtenik) után látható volt az egyértelmű szándék az egyszerű bejelentés speciális „eljárásának” kiterjesztésére a meglévő lakóépületek bővítésére, átalakítására. Az igazodási pont az, hogy az építési munkák elvégzése után az épület összes hasznos alapterülete ne haladja meg a 300 négyzetmétert. Ha az egyszerű bejelentéssel épülő lakóépület megvalósításához szükséges a tereprendezés és a támfalépítés, akkor azt az egyszerű bejelentés alapján szintén meg lehet valósítani 2017. január 1. napjától külön építési engedély nélkül. Ezen új rendelkezések a lakóépület építésének egyszerű bejelentéséről szóló [155/2016. (VI. 13.) Korm. rendelet](https://www.opten.hu/dijtalan-szolgaltatasok/optijus-light/joganyag/1063462)ben (Egyszerű bejelentési rendelet) is átvezetésre kerültek.A bejelentés folyamata nem változott, vagyis az elektronikus építési napló (e-napló) készenlétbe helyezésével történik meg, melynek feltétele az Egyszerű bejelentési rendeletben meghatározott mellékletek feltöltése.

Az egyszerű bejelentés kötelező mellékletei között is változást tapasztalhatunk, mivel 2017. január 1. napjától más tartalommal kell készíteni. A továbbiakban már a PDF/A formátumban feltöltött kivitelezési dokumentációnak nem tervezői, hanem „csak” költségvetési kiírást kell tartalmaznia. A változással a költségvetési kiírás az engedélyezési eljárás alapján épülő épületek kiviteli terveihez csatolt költségvetési kiírásokhoz vált hasonlóvá (ahhoz igazodott), valamint megszűnt a feladat kizárólag a tervezőhöz való hozzárendelése.

**Az építésügyi hatóság helyett az *építésfelügyeleti hatóság* *vesz részt az egyszerű bejelentés folyamatában.***Az egyszerű bejelentési rendelet szerint 2016. decemberéig a 300 m2 összes hasznos alapterületet meg nem haladó lakóépületek építésére vonatkozó egyszerű bejelentésekről az építésügyi hatóságok tájékoztatták

a) a telek fekvése szerinti területi szakmai kamarát,

b) a telek fekvése szerinti települési önkormányzat jegyzőjét, valamint

c) a telek tulajdonosát, amennyiben nem az építtető a tulajdonosa vagy az építtetőn kívül más személy is tulajdonjoggal rendelkezik. A megépült lakóépület felépítésének tényéről is az építés helye szerint illetékes építésügyi hatóságok állították ki a hatósági bizonyítványt. Tekintettel arra, hogy az építésügyi hatóságok ugyanakkor semmiféle szakmai ellenőrzést nem végeztek az egyszerű bejelentésekkel kapcsolatosan, - mivel a jogszabály szerint ez az építésfelügyeleti hatóságok hatáskörébe tartozik - mondhatni a legtöbb esetben a bejelentésekről szóló tájékoztatás puszta adminisztrációs feladattá silányult. Tagadhatatlan tény azonban, hogy sok építésügyi hatóság a tájékoztatásában ugyanakkor figyelemfelhívó jelleggel rámutatott a tervezett építés hiányosságaira, illetve adott esetben szabálytalanságára. Mivel ezt a tevékenységet a rendelet és az Étv. sem szabályozta, így ezek elsősorban ott fordultak elő ahol ezt a hatóság fontosnak tartotta és ezzel is segíteni kívánta a társhatóság és a szakmai felügyelet munkáját.

A 482/2016. (XII. 28.) Korm. rendelet egyértelműen rendezni kívánja ezt a kérdést, mivel a hatályba lépett módosítás értelmében, a továbbiakban az építésfelügyeleti hatóság adja ki a tájékoztatást az érintetteknek a bejelentés megtörténtéről. Sőt az épület megépítésének tényéről kibocsátott hatósági bizonyítvány kiadása is már a felügyelet hatáskörébe tartozik. Ezen módosítás indoka egész egyszerűen az egyszerű bejelentés hatósági feladatában az osztott feladatok megszüntetése. Az is kiemelendő, hogy a plusz feladattal együtt az építésfelügyeleti hatóság rövidebb ügyintézési határidőt is kapott a tájékoztatás kiadására, mivel arra már csak nyolc nap áll rendelkezésére a korábbi tizenöt helyett [482/2016. (XII. 28.) Korm. rend**.** 59. §, 57. § (1) bek.; 155/2016. (VI. 13.) Korm. rend. 2. § (2) bek., és 6 § (1) bek.].

**A *hatósági bizonyítvány* iránti kérelem tartalma is egyszerűsödött. Az előzőekben már leírásra került**, hogy az építtetőnek a [300 m2 összes hasznos alapterület](https://epitesijog.hu/1861-uj-300-negyzetmeter-sszes-hasznos-alapterlet-lakoeplet-fogalma)et meg nem haladó új lakóépület felépítésének és – 2017. január 1. napjától – a meglévő lakóépületek ennél nem nagyobb méretűre bővítésének befejezése után hatósági bizonyítványt kell kérnie. A hatósági bizonyítvány kiállítása a sajátos eljárásban mondhatni a használatbavétel aktusa, hiszen a csatolandó mellékletek nagy része is a rendeltetésszerű és biztonságos használatot hivatott igazolni. A jogszabály módosítása után a kérelem mellékleteként a továbbiakban sem az építési napló összesítő lapját, sem az épületre elkészített energetikai tanúsítványt nem kell benyújtani. A bizonyítvány iránti kérelem melléklete kizárólag – amennyiben három éven túl kerül sor a befejezése – az igazgatási szolgáltatási díj befizetést igazoló dokumentum és az építésügyi hatósági szolgáltatásról szóló 312/2012. (XI. 8.) Korm. rendelet (Eljárási kódex) 4. számú melléklete szerinti (szintén módosított) statisztikai adatlap.

A módosító kormányrendelettel hatályba léptetett módosítások szerint amennyiben egyszerű bejelentéssel épülő új, vagy meglévő lakóépület olyan bővítése, amely során a lakóépület, a [300 m2 összes hasznos alapterület](https://epitesijog.hu/1861-uj-300-negyzetmeter-sszes-hasznos-alapterlet-lakoeplet-fogalma)et már meghaladja, úgy az építtetőnek építési engedélyt kérnie. A jogszabály ezzel is egyértelművé tette, hogy az ilyen jellegű módosítás nem valósítható meg ismételt bejelentéssel, hanem kizárólag előzetesen, az Eljárási kódex alapján kiadott jogerős építési engedély alapján építhető, fejezhető be az építmény [482/2016. (XII. 28.) Korm. rend**.** 56. § (2) bek.; 155/2016. (VI. 13.) Korm. rend. 5. § (4) bek.].

Amennyiben az építtető elmulasztja az építési engedély beszerzését, úgy a [szabálytalan építési tevékenység](https://epitesijog.hu/189-15-szabalytalan-epitesi-vagy-bontasi-tevekenysegek)ek jogkövetkezményeivel kell számolnia. Fontos kiemelni, hogy az engedélyezési eljárás során **az építésügyi hatóság az épület egészét köteles vizsgálni**, és az engedély megadását feltételekhez is kötheti, akár a bejelentéssel megvalósult épületrész vonatkozásában is [482/2016. (XII. 28.) Korm. rend**.** 56. § (2) bek.; 155/2016. (VI. 13.) Korm. rend. 5. § (4) bek.].

A módosított egyszerű bejelentési rendeletben rögzítésre került továbbá, hogy a bejelentés nélkül végzett építés, vagy már engedélyköteles méretet meghaladó változtatás esetén az építtető – ha annak jogszabályi feltételei fennállnak – fennmaradási engedély iránti kérelmet terjeszthet elő az építésügyi hatóságnál [482/2016. (XII. 28.) Korm. rend**.** 56. § (2) bek.; 155/2016. (VI. 13.) Korm. rend. 5. § (5) bek.].

A [300 m2 összes hasznos alapterület](https://epitesijog.hu/1861-uj-300-negyzetmeter-sszes-hasznos-alapterlet-lakoeplet-fogalma)et meghaladóra bővített épület használatbavételére már szintén az Eljárási kódex szabályait kell alkalmazni [482/2016. (XII. 28.) Korm. rend**.** 56. § (2) bek.; 155/2016. (VI. 13.) Korm. rend. 5. § (6) bek.].

A **Vagyongazdálkodási Iroda**: nyilvántartja az önkormányzat ingatlanvagyonát (vagyonkataszter). Előkészíti és végrehajtja az önkormányzat tulajdonában lévő ingatlanok hasznosítására vonatkozó közgyűlési és bizottsági előterjesztéseket. Ellátja a helyiségbérlettel kapcsolatos bérbeadói feladatokat, és az önkormányzat tulajdonában lévő gazdasági társaságok tulajdonosi felügyeletét. Nyilvántartja és egyezteti a feladatkörében realizált bevételeket és kiadásokat.

2016. évben szerződéssel alátámasztott vagyonbevétel 333.051.847,- Ft + 37.589.967,- Ft ÁFA, azaz bruttó 370.641.814,- Ft összeg keletkezett. A nettó 333.051.847.-Ft bevételből 2016. évben 102.182.000.-Ft összegre adásvételi szerződés megkötésre került, de a tényleges bevétel 2017. évben fog befolyni.

A vagyonbevételek alakulásáról szóló részletes tájékoztatót a Gazdasági és Városstratégiai Bizottság megtárgyalta.

A többségi és kizárólagos önkormányzati tulajdonú gazdasági társaságok üzleti terveit önálló bizottsági ülésen február hónapban fogja tárgyalni a Gazdasági és Városstratégiai Bizottság, a SZOVA Zrt. és a VASIVÍZ Zrt. üzleti tervei a márciusi Közgyűlés napirendjén fognak szerepelni.

A **Beruházási Iroda** munkájáról az alábbi tájékoztatást adom a legutóbbi közgyűlés óta eltelt időszakra vonatkozóan:

Savaria Múzeum homlokzat felújítása és a Múzeumkert felújítása 2016. december végével elkészült. Szintén december hónapban megtörtént a Hunyadi úti, az Erkel F. utcai, a Jókai úti és a Dolgozók úti gyalogátkelők műszaki átadása. Az Erkel F. úton, a Halastó utcában 1-1 db buszváró pavilon, valamint a Bogáti úton 2 db leszállósziget kivitelezése is megtörtént december hónapban. 2016. december 21-én elkészült Szent II. János Pál pápa szobor. Ugyancsak decemberben hónapban felállították a Fő téren a Szombathely Városmakett alkotást. A TOP-os pályázatok előkészítése folyamatosan, a megadott határidőknek megfelelően történnek.

A **Kommunális és Környezetvédelmi Iroda:** Ellátja a parkfenntartással, a köztemetők üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, a szippantott szennyvízzel kapcsolatos feladatokat.

Hatósági eljárást folytat le a fakivágási, a közterület-használati, a zajvédelmi és a hulladékgazdálkodási ügyekben. Állást foglal, illetve intézkedik a közúti közlekedéssel, fenntartással, üzemeltetéssel, fenntartással, fejlesztéssel, igazgatással, a csapadékvíz elvezetéssel kapcsolatos ügyekben.

A hulladékgazdálkodási közfeladat ellátásra létrejött Nemzeti Hulladékgazdálkodási Koordináló és Vagyonkezelő Zrt. feladatellátása céljából az iroda készíti elő a szükséges adatszolgáltatást, tart kapcsolatot a koordináló szervezettel. A kéményseprő-ipari közszolgáltatásról szóló 2015. évi CCXI. törvény alapján a közszolgáltatónak a tárgyévi térítésmentes ellátásához támogatást biztosít a központi költségvetés az ellátásért felelős önkormányzaton keresztül. A támogatási pályázatot és a támogatás felhasználására vonatkozó elszámolást az iroda készíti elő. 2016. december 31-én szűnt meg a helyi közösségi közlekedés ellátására vonatkozó közszolgáltatási szerződés. A következő pályázat kiírásáig tartó időszakra a korábbi szolgáltatóval a szolgáltatói szerződés megkötése megtörtént. A következő időszakra vonatkozó közszolgáltató kiválasztásához szükséges pályázati kiírás előkészítését szintén az iroda végzi.

A **Közbeszerzési Iroda** munkáját érintő érdemi jogszabályváltozások közül a közbeszerzésekről szóló 2015. évi CXLIII. törvény (Kbt.) 2017. január 1-jétől hatályos módosítása az alábbi jelentős változásokat hozta a közbeszerzési szabályokban.

Ezen időponttól változtak a nemzeti eljárásrendben irányadó értékhatárok. Önkormányzatunkat, mint ajánlatkérőt érintően a szolgáltatás megrendelésére és árubeszerzésre irányadó nettó 8 millió forintos értékhatár nettó 15 millió forintra emelkedett, míg építési beruházás esetén a nemzeti eljárásrend alkalmazását a legalább nettó 25 millió forintot elérő becsült érték alapozza meg az eddigi 15 millió forint helyett.

Az értékhatárok emelkedésével egyidejűleg átalakultak a nemzeti eljárásrendben alkalmazandó szabályok is. Megszűnt az ún. 4 ajánlattevős, közvetlen ajánlattételi felhívással induló eljárás szolgáltatás megrendelés és árubeszerzés esetén, így a 15 millió forintos értékhatár elérése esetén összefoglaló tájékoztatással meghirdetetett eljárást kell lefolytatni.

Építési beruházás esetén eltérően alakulnak a szabályok annyiban, hogy továbbra is lehetőség van a közvetlen felhívással induló eljárás lefolytatására a nettó 25 millió forintot elérő, de a 300 millió forint alatti beszerzéseknél azzal, hogy legalább 5 ajánlattevőnek kell közvetlen felhívást küldeni.

Nettó 300 millió és nettó 700 millió forint között kell összefoglaló tájékoztatással induló meghirdetett eljárást lefolytatni, míg 700 millió felett hirdetménnyel induló nyílt eljárást kell lefolytatni.

Az előző Közgyűlés óta eltelt időszakban a Közbeszerzési Iroda folyamatosan közreműködik a TOP pályázatok támogatási szerződésének közbeszerzési tervének összeállításában, a határidők ütemezésében. A Városüzemeltetési Osztály versenyszabályzat alapján történő beszerzéseinek ajánlati felhívásai, szerződései szerkesztését végzi. Heti rendszerességgel előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | Szent Márton templom előkészítés (I. ütem) valamint Berzsenyi tér - Szily J. u. és környéke (II. ütem) burkolat- felépítés viziközmű rekonstrukció | Közbeszerzés Döntőbizottság előtt eljárás van folyamatban, határozathozatalra még nem került sor. |
| 2. | Romkert passzázs kivitelezése | Összegezés kiküldése megtörtént, szerződés köthető 2017. 01.13. napjától |
| 3. | Smidt Múzeum kivitelezése | Összegezés kiküldése megtörtént, szerződés köthető 2017. 01.13. napjától |
| 4. | Közoktatási intézmények étkeztetési feladatainak ellátása | Közbeszerzési Döntőbizottság előtt eljárás van folyamatban, határozathozatalra még nem került sor. |
| 5. | Villamos energia beszerzés Szombathely Megyei Jogú Város Önkormányzata és intézményei részére | Ajánlatok értékelése folyamatban, várható szerződéskötés időpontja 2017. január 31. |
| 6. | Informatikai eszközbeszerzés | Ajánlattételi határidő: 2017. 01.20. |
| 7. | SZMJV PH Emeleti konyhák,földszinti és 1.emeleti mellékhelyiségek felújítása | Ajánlattételi határidő: 2017. 01.23. |
| 8. | SZMJV PH konyha helyiségei bútorzatának beszerzése | Ajánlattételi határidő: 2017. 01.18. |
| 9. | Markusovszky utcai Gyöngyöspatak híd felújítása | Ajánlattételi határidő: 2017. 01.23. |
| 10. | Műszaki informatikai rendszerek üzemeltetése és továbbfejlesztése | Ajánlattételi határidő: 2017. 01.18. |
| 11. | Imisszió mérés | Ajánlattételi határidő: 2017. 01.18. |
| 12. | Lakí Demeter utca felújítása | Ajánlattételi határidő: 2017. 01.20. |
| 13. | Móricz Zs. utca felújítása | Ajánlattételi határidő: 2017. 01.20. |

A **Városfejlesztési Kabinet** a Közgyűlés 2016. decemberi ülésén az osztály feladatairól és futó projektjeiről adott számot. Ezt az alábbiakban foglalt, támogatást elnyert pályázatokról szóló tájékoztatóval egészíti ki:

A Városfejlesztési Kabinet feladata a város egészének jövőjére kiható, társadalmi-gazdasági és környezetalakítási tevékenység koordinálása, amelynek célja a lakosság életszínvonalának ellátási és környezeti viszonyának javítása, a fenntartható településfejlődés biztosítása. Ennek keretében előkészíti, koordinálja, végrehajtja Szombathely Megyei Jogú Város településfejlesztési feladatait és közreműködik a kiemelt szintű projektek fejlesztésében, a város és a térség fejlesztési programjainak előkészítésében és a stratégiai fejlesztések megvalósításában, a következő konkrét feladatok végzésén keresztül:

* Településfejlesztés területén kiemelt feladat a már elkészült **településfejlesztési koncepció, integrált településfejlesztési stratégia, klímavédelmi és energetikai stratégia** nyomonkövetése, az azokban foglaltak megvalósításáról való gondoskodás, különösen az Integrált Területi Programon keresztül.
* A Kabinet koordinálja a **Szent Márton Terv** előkészítésének és a támogatás elszámolásának folyamatát, a Szent László utcai **volt EPCOS telephely** hasznosítására vonatkozó tanulmányterv készítését, részt vesz a **11-es huszár úti laktanya hasznosítás**ára vonatkozó elképzelések kialakításában.
* A leendő **északi iparterület** jövőbeli hasznosítása érdekében előkészítési feladatokat végez, részt vesz a potenciális nagyberuházói igények és kérdések megválaszolásában és meghatározza a területet érintő rendezési terv-módosítások városfejlesztési szempontjait.
* A térséget érintő **közlekedési fejlesztéseket** folyamatosan figyelemmel kíséri, különös tekintettel a térségi közúthálózati fejlesztésekre és a Szombathely-Oberwart vasútvonal lehetséges fejlesztésére.
* Koordináló és előkészítő szerepet tölt be a **Modern Városok Program** megvalósításában, folyamatos adatszolgáltatást végez a Program egészére vonatkozóan, kapcsolatot tart az érintett minisztériumokkal és az egyes fejlesztések projektgazdáival.
* Ellátja a 2014-2020 fejlesztési ciklusra szóló **Integrált Területi Program** (ITP) programmenedzsment feladatait, amely dokumentum tartalmazza a város számára allokált 14,53 milliárd forint felhasználásának kereteit.

A városfejlesztési célkitűzések elérése érdekében a Kabinet szorosan együttműködik a fejlesztések kapcsán érintett szervezetekkel, így rendszeresen véleményezi a különböző fejlesztéspolitikai és pályázati szakmai anyagokat, észrevételezi a feladatköréhez kapcsolódóan a Megyei Jogú Városok Szövetsége által előkészített dokumentumokat. Az önkormányzatot személyesen képviselem a **Nyugat-Pannon Járműipari és Mechatronikai Központ Infrastruktúra és városfejlesztési munkacsoport**jában, és személyesen veszek részt a **Vas Megye Területfejlesztési Konzultációs Fórum** munkájában.

Az ITP programmenedzsment keretében a Kabinet feladata kettős: egyrészt ellátja az egyedi projektek előkészítésével, megvalósításával és nyomonkövetésével kapcsolatos koordinációs feladatokat, másrészt folyamatosan végzi az ITP programszintű menedzselését, amely magában foglalja a teljes program szakmai és pénzügyi szempontú nyomonkövetését, esetleges változásainak és módosítási szükségeinek végrehajtását és monitoringját.

A Városfejlesztési Kabinet kezeli az **önkormányzat 2007-2013 és 2014-2020 időszakban európai uniós forrás bevonásával megvalósuló projektjeit**, ennek keretében koordinálja az előkészítést, a megvalósítást és a nyomonkövetést-fenntartást.

Az ITP-ben szereplő fejlesztések megvalósítása érdekében önkormányzatunk a Terület- és Településfejlesztési Operatív Program (TOP) felhívásaira nyújthat be pályázatot. Önkormányzatunk által **benyújtott TOP pályázatok mindegyike támogatásban részesült**, a támogatási szerződések megkötésre kerültek. Az önkormányzat TOP és egyéb eu-s forrásból megvalósuló támogatott projektjeit összefoglalóan az alábbi táblázat tartalmazza:

|  |  |
| --- | --- |
| **A projekt címe** | **Megítélt támogatás** |
| Szombathely Megyei Jogú Város közúthálózati elemeinek gazdaságfejlesztési célú megújítása | 915 000 000 Ft |
| Szombathely bel- és csapadékvíz védelmi rendszerének fejlesztése | 800 000 000 Ft |
| Szombathely Megyei Jogú Város kerékpárosbarát fejlesztése | 1 015 000 000 Ft |
| Gazdaság-és foglalkoztatásfejlesztési partnerség a Szombathelyi Járás területén | 1 213 000 000 Ft |
| Társadalmi együttműködést elősegítő komplex programok az Óperint városrészen | 67 000 000 Ft |
| A szombathelyi Északi Iparterület fejlesztése | 456 000 000 Ft |
| Szombathely, Sárdi-ér úti terület alapinfrastruktúrájának kiépítése | 544 000 000 Ft |
| Szombathelyi Vásárcsarnok fejújítása | 1 601 000 000 Ft |
| Százszorszép Bölcsőde és Mocorgó Óvoda fejlesztése Szombathelyen | 146 053 854 Ft |
| Weöres Sándor és Pipitér Óvoda fejlesztése Szombathelyen | 163 199 011 Ft |
| Bölcsőde fejlesztések Szombathelyen | 254 747 135 Ft |
| Óvoda fejlesztések Szombathelyen | 564 000 000 Ft |
| Szombathely Szent László Király utcai felhagyott iparterület fejlesztése | 750 000 000 Ft |
| A szombathelyi Sportliget fejlesztése | 1 155 000 000 Ft |
| Egészségügyi intézmények energetikai korszerűsítése | 182 992 500 Ft |
| Óvodák energetikai korszerűsítése | 294 312 000 Ft |
| Neumann János Általános Iskola felújítása | 296 127 841 Ft |
| AGORA központ energetikai korszerűsítés | 294 058 000 Ft |
| Városháza épületének felújítása | 630 509 659 Ft |
| Megújuló Szombathely – tiszta energia saját erőből | 894 866 556 Ft |
| Új Egészségügyi Alapellátó Központ kialakítása | 700 000 000 Ft |
| Szociális alapszolgáltatások fejlesztése Szombathelyen | 86 000 000 Ft |
| Szociális városrehabilitáció II. ütem | 445 000 000 Ft |
| URBACT III MAPS (Military Assets as Public Spaces, Katonai objektumok mint közösségi terek) | 48 817,2 € |

A TOP keretében megjelent „Kulturális és közösségi terek infrastrukturális fejlesztése és helyi közösségszervezés a városi helyi fejlesztési stratégiához kapcsolódva” (CLLD) felhívásra a már regisztrált és elfogadott városi helyi akciócsoport (HACS) támogatási kérelmének kidolgozása zajlik. A megítélhető maximális támogatás a program keretében 1,5 milliárd Ft.

Az eltelt időszakban további 3 óvoda nyert támogatást a „ Nemzeti Ovi-Foci, Ovi-Sport Program” keretében, az ehhez kapcsolódó támogatási szerződéskötés előkészítés alatt van.

A Kabinet látja el az önkormányzat korábban megvalósult és **fenntartási szakaszba került** projektjeivel kapcsolatos feladatokat, amelynek keretében elkészíti az éves fenntartási jelentéseket, részt vesz a helyszíni ellenőrzéseken, közreműködik a fejlesztésben érintett külső szervezetekkel és elvégzi a támogató és ellenőrző szervek által kért kötelező tájékoztatási, adatszolgáltatási feladatokat. A fenntartási szakaszban lévő projektek főbb adatait az alábbi táblázat tartalmazza:

|  |
| --- |
| **A projekt címe** |
| "Az ismeretlen táj?" Gyöngyös patak völgyének bekapcsolása az Alpokalja fejlett aktív- és ökoturisztikai hálózatába |
| "Civil partnerségi kapcsolatok erősítése Szombathelyen" ÁROP-1.A.6-2013 |
| „A szombathelyi AGORA-Művelődési és Sportház területi multifunkcionális közösségi közművelődési központtá történő fejlesztése, átalakítása (TIOP-1.2.1.A-12/1-2013-0005) |
| „A Szombathelyi Oladi Általános Iskola uszodájának fejlesztése” |
| „Ügyfél útja” - Modellkísérleti program a szombathelyi alapszolgáltatások funkcionális összekapcsolására (TÁMOP-5.4.9-11/1-2012-0032) |
| A Derkovits Gyula Általános Iskola korszerű közoktatási intézménnyé történő átalakítása, fejlesztése az energiatakarékosság tükrében NYDOP-5.3.1/2F-2f-2009-0018 |
| A Kereskedelmi és Vendéglátói Szakképző Iskola korszerű közoktatási intézménnyé történő átalakítása, fejlesztése az energiatakarékosság tükrében NYDOP-5.3.1/2/2F-2f-2009-0020 |
| A Losonc Óvoda (Szombathelyi Donászy Magda Óvoda) korszerű közoktatási intézménnyé történő átalakítása, fejlesztése az energiatakarékosság tükrében NYDOP-5.3.1/2/2F-2f-2009-0015 |
| A Markusovszky utcai sportlétesítmény fejlesztése, felújítása |
| A Meseház Bölcsőde bővítése 24 férőhellyel és felújítása NYDOP-5.1.1/B-09-2009-0016 |
| A Mocorgó Óvoda korszerű közoktatási intézménnyé történő átalakítása, fejlesztése az energiatakarékosság tükrében NYDOP-5.3.1/2F-2f-2009-0010 |
| A Nagy Lajos Gimnázium korszerű közoktatási intézménnyé történő átalakítása, fejlesztése az energiatakarékosság tükrében NYDOP-5.3.1/2/2F-2f-2009-0016 |
| A Savaria Múzeum új állandó kiállításának I. üteme |
| A Szociális Szolgáltató Központ II. sz. Gondozási Körzetének és II. sz. Idősek Klubjának komplex akadálymentesítése NYDOP-5.1.1/C-09-2009-0009 |
| A szombathelyi Játéksziget Óvoda fejlesztése (NYDOP-5.3.1/B-12-2013-0003) |
| A Szűrcsapó utcai Óvoda korszerű közoktatási intézménnyé történő átalakítása, fejlesztése az energiatakarékosság tükrében NYDOP-5.3.1/2/2F-2f-2009-0017 |
| Az "Aranyhíd" Nevelési Oktatási Integrációs Központ Egységes Gyógypedagógiai Módszertani Intézmény Óvoda, Általános Iskola, Speciális Szakiskola komplex fizikai akadálymentesítése NYDOP-5.1.1/E-2007-0009 |
| Centrope Capacity Project |
| Egyesített Bölcsődei Intézmény, (Bem u. 33) komplex akadálymentesítése NYDOP-5.1.1/E-2007-0010 |
| Férőhelyszámbővítés és esélyegyenlőség megteremtése az Egyesített Bölcsődei Intézményben (Csicsergő Bölcsőde) NYDOP-5.1.1/B-2008-0004 |
| Fotovoltaikus rendszerek kialakítása (KEOP-2014-4.10.0/N) |
| Ifjúsági szolgáltatási rendszer fejlesztése Szombathelyen a pályaválasztás jegyében TÁMOP-5.2.5-08/1-2008-0262 |
| Intelligens Iskolák létrehozása Szombathely városában a fenntartható fejlődés tükrében TIOP-1.1.1-07/1-2008-0230 |
| Kompetenciaalapú oktatás-nevelés kialakítása, megszilárdítása Szombathely város innovatív intézményeiben TÁMOP-3.1.4-08/2-2009-0034 |
| Korszerű környezet, korszerű tudás” - a szombathelyi Paragvári Utcai Általános Iskola felújítása és fejlesztése NYDOP-5.3.1/A-10-2010-0018 |
| Körmendi út - Óperint utcai szociális célú rehabilitáció - IVS II. ütem (NYDOP-3.1.1/B2-12-k1-2013-0003) |
| KÖZOP-5.5.0-09-11-2012-0017 „Szombathely intermodális közösségi közlekedési csomópont létesítése” |
| Partnerségi alapú esélyegyenlőségi programok a segítés városában és térségében (ÁROP-1.A.3-2014-2014-0023) |
| Savaria 2020 NYDOP-3.1.1/F-13-2013-0002 |
| Szombathely Dolgozók úti kerékpárút NYDOP-4.3.1/B-2007-0005 |
| Szombathely I/C jelű, Bartók B. krt. – Magyar L. u. közötti kerékpárút építése NYDOP-4.3.1/B-09-2009-0011 |
| Szombathely Megyei Jogú Város Önkormányzatának szervezetfejlesztése ÁROP-1.A.5-2013-2013-0094 |
| Szombathely MJV városközpontjának funkcióbővítő megújítása NYDOP-3.1.1/B-2009-0003 |
| Szombathely város kerékpárút-hálózatának fejlesztése Gyöngyösszőlős és Gyöngyöshermán városrészeken (NYDOP-4.3.1/B-11-2011-0002) |
| Szombathelyi Ernuszt-kastély homlokzatának részleges felújítása |
| Új Városliget építése Szombathelyen - IVS III. ütem (NYDOP-3.1.1/B1-13-k-2013-0007) |
| V. Szent Márton ünnepi hét című rendezvény megvalósítása |
| Via Savaria – Szent Márton történelmi sétaút |

Kérem a Tisztelt Közgyűlést tájékoztatóm elfogadására.

**Szombathely, 2017. január „ ”**

**/: Dr. Károlyi Ákos :/**

**Határozati javaslat**

**.…/ 2017. (II. 2.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos, jegyző

**Határidő:** azonnal